Veiligheidswag aangerand, in toilet vasgebindArgieffoto ŉ Veiligheidswag is Sondagaand deur ŉ groep mans aangeval, vasgebind en in ŉ toilethokkie op ŉ konstruksiewerf in Pinetown, KwaZulu-Natal, gelaat. Vanessa Jackson, ŉ woordvoerder van ER24, het gesê die man is Maandag deur werkers aangetref. “Die man, in sy dertigs, is Sondagaand deur ŉ onbekende hoeveelheid mans oorweldig wat hom aangerand en vasgebind het,” het sy gesê. “Hy is toe in die draagbare toilet ingeboender en kon homself nie bevry nie.” Volgens Jackson het die man veelvoudige beserings opgedoen en het hy ook baie koud gekry omdat dit gereën het. Hy is na ŉ nabygeleë hospitaal geneem vir verdere behandeling. Die KwaZulu-Natalse polisie kon nog nie bevestig of ŉ saak aanhangig gemaak is nie.